Moja Reč

Moja Reč je slovenské hip-hopové trio, ktoré tvoria rapperi Delik a Supa a producent Jozef Engerer pôvodom z Handlovej. Spolupracujú aj s kapelou Komplot.
Po nezhode v roku 2017 sa rozpadli, avšak v roku 2020 ohlásili comeback.
V roku 2004 nahrali demo, na ktorom sa nachádza 14 skladieb, z toho prvých sedem s Komplotom a ďalších sedem je nahraných do podkladov z ktorých 5 je od Ramona a 2 od Veca. Demo je k dispozícii zadarmo na stiahnutie na rôznych internetových stránkach.
V roku 2006 vydali "Dobrí chlapci mixtape vol. 1" obsahujúci 19 skladieb a ku koncu toho roka vydali aj debutový album "S/M show" s hosťami ako H16, Vec, Supercrooo alebo Idea. Fanúšikovia aj kritici dosť kritizovali zvuk albumu, skupina ho v roku 2008 dala na voľné stiahnutie s vylepšeným zvukom.
V roku 2007 vydali mixtape s názvom "Dobrí chlapci mixtape vol. 2", obsahuje 10 skladieb. V roku 2009 vydali 2CD album s názvom "Dual Shock" ktorý obsahuje 32 skladieb. V roku 2011 vydali CD album s názvom "Dobrí Chlapci 3". Album obsahuje 22 skladieb.
Skupina Moja Reč vypustila 11. júla 2012 do sveta svoju prvú kolekciu oblečenia pod názvom "MR Wear".
4. apríla 2016 skupina po piatich rokoch vypúšťa ďalší album s názvom "Offline". Na albume sa o všetky produkcie postaral Jozef Engerer. Okrem Delika a Supu môžeme na mikrofóne počuť Moma, Separa, Majka Spirita, Veca, Sergeia Barracudu, Pil C-iho, ADissa, skupinu Sendreiovci a speváka Andreasa.
V roku 2017 nastali nezhody medzi členmi skupiny. Na povrch sa tieto nezhody dostali po tom ako Delik neprišiel na koncert v Trnave a na svojom Facebookovom profile, odpovedal na komentár fanúšičky, že dúfa, že ich čoskoro uvidí v plnom zložení, komentárom „To ťažko“. Supa sa k situácií vyjadril v hosťovačke na albume Paulieho Garanda, "Nirvana", v pesničke „Loyalty“ a Delik v hosťovačke na albume Aless, "18", v pesničke „Rešpektujem“. 26. júna 2017 sa Supa vo videu „Kvadratúra kruhu“, oficiálne vyjadril k situácií. Vo videu oficiálne oznámil, že Delik opustil skupinu kvôli nezrovnalostiam medzi ním a Supom s Jozefom Engererom. Rovnaký názov „Kvadratúra kruhu“ (a text ostro namierený proti Delikovi a jeho správaniu sa na koncertoch a v osobnom živote) však mal mať aj nedokončený Supov diss-track, časť z ktorého unikla zo štúdia za nevyjasnených okolností a na YouTube ju najmenej na niekoľko týždňov uverejnila neznáma osoba pod nickom „Análny Yaksha“.
Moja Reč fungovala od roku 2017 v zložení reper Supa a producent Jozef Engerer, pod názvom MOJA RECords, čo je vlastne ich vlastné vydavateľstvo. Pod ním ďalej chceli vydávať merch Moja Reč a ďalšie albumy, Supov druhý sólo album, pokračovanie na jeho debut "Čierne dni", s názvom "Biele noci". Album vyšiel v auguste 2018.
V marci 2020 vydala Moja Reč, opäť v pôvodnom zložení s Delikom, nový track „Zase doma“, následne v máji 2020 ďalší nový track „Chybičky krásy“, ktoré boli súčasťou nového pripravovaného albumu pod heslom "Zasedoma", ktorý mal naplánovaný release na september 2020. Svoj comeback potvrdili aj v relácii Sunday Session s Osťom.
V októbri 2022 pribudlo k sérií mixtejpov a albumov „Dobrí chlapci“ jej štvrté pokračovanie.
Diskografia.
Mimoalbumové skladby.
2012.
"Timeout" ft. Supa
2014.
"Cesta" ft. Delik, Kay Buriánek (prod. Mike Trafik)